
ДО 
ОБЩИНСКИ СЪВЕТ
БУРГАС

ДОКЛАДНА  ЗАПИСКА
от ДИМИТЪР НИКОЛОВ НИКОЛОВ
КМЕТ НА ОБЩИНА БУРГАС
Относно: Кандидатстване на Община Бургас с проектно предложение по процедура BG16FFPR002-2.009 „Информационни кампании – БИТОВИ ОТПАДЪЦИ“, Приоритет 2 „Отпадъци“ на Програма „Околна среда“ 2021–2027 г.
  	УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,
Община Бургас е в процес на разработване на проектно предложение, с което ще кандидатства по процедура BG16FFPR002-2.009 „Информационни кампании – БИТОВИ ОТПАДЪЦИ“, Приоритет 2 „Отпадъци“ на Програма „Околна среда“ 2021–2027 г.
Община Бургас е допустим кандидат по процедура BG16FFPR002-2.009 „Информационни кампании – БИТОВИ ОТПАДЪЦИ“ като община от състава на МИГ Камено – Бургас с одобрена Стратегия за ВОМР, включваща допълващо финансиране по приоритет „Отпадъци“ на Програма „Околна среда“ 2021–2027 г. С оглед обхващането на цялата територия на МИГ Камено – Бургас и включването на населени места от общините Бургас и Камено, проектното предложение ще бъде изпълнявано в партньорство с Община Камено.
Основната цел на проектното предложение е повишаване на информираността на населението на местно и регионално ниво относно управлението на битовите отпадъци, правата и задълженията на участниците в процеса, както и възможностите и добрите практики за предотвратяване образуването на отпадъци, устойчиво потребление и прилагане на принципите на кръговата икономика.
Максималният размер на безвъзмездната финансова помощ за едно проектно предложение е 51 129,19 евро, като финансирането по процедурата е в размер на 100% от общите допустими разходи по проекта. Собствено финансово участие от страна на бенефициента не се предвижда. Максималният срок за изпълнение на проекта е 12 месеца.
Проектните дейности включват провеждане на информационни и разяснителни кампании, присъствени информационни събития, тематични срещи, практически демонстрации, образователни инициативи, както и комуникационни дейности чрез интернет, социални мрежи и други подходящи информационни канали. Специален акцент ще бъде поставен върху предотвратяването на образуването на биоразградими отпадъци, в т.ч. хранителни и зелени отпадъци, насърчаването на разделното им събиране и оползотворяване, намаляването на количеството битови отпадъци, предназначени за депониране, ограничаването на нерегламентираното изхвърляне и информирането на населението във връзка с бъдещото прилагане на принципа „плащаш, колкото изхвърляш“.
Проектното предложение ще обхване всички 24 населени места на територията на МИГ Камено – Бургас, като за Община Бургас териториалният обхват не включва гр. Бургас. В рамките на проекта се предвиждат дейности за разработване и разпространение на информационни и образователни материали за устойчиво управление на битовите отпадъци, както и организиране и провеждане на информационни кампании на територията на МИГ Камено – Бургас. Присъствените мероприятия ще бъдат разпределени балансирано за период от осем месеца.
Предвид условията за кандидатстване е необходимо на този етап да бъде дадено съгласие за кандидатстване с проектното предложение и да бъде одобрен проект на партньорско споразумение между Община Бургас и Община Камено за определяне на правилата за съвместна работа и регламентиране на задачите, правата, отговорностите и финансовите ангажименти на страните при подготовката и изпълнението на проекта.
Предвид изложеното, на основание чл. 21, ал. 1, т. 8 от Закона за местното самоуправление и местната администрация, предлагам Общински съвет – Бургас да вземе следните:
Р Е Ш Е Н И Я

1. Общински съвет – Бургас дава съгласие Община Бургас да кандидатства с проектно предложение по процедура BG16FFPR002-2.009 „Информационни кампании – БИТОВИ ОТПАДЪЦИ“, Приоритет 2 „Отпадъци“ на Програма „Околна среда“ 2021–2027 г.
2. Одобрява проект на партньорско споразумение между Община Бургас и Община Камено за подготовка и съвместно изпълнение на проектно предложение по процедура BG16FFPR002-2.009 „Информационни кампании – БИТОВИ ОТПАДЪЦИ“, Приоритет 2 „Отпадъци“ на Програма „Околна среда“ 2021–2027 г.
3. Дава съгласие Кметът на Община Бургас да подпише партньорското споразумение с Община Камено, одобрено с настоящото решение. 
4. Допуска предварително изпълнение на основание на чл. 60, ал. 1 от Административно процесуалния кодекс, с цел своевременно кандидатстване по процедурата

Приложение: Проект на партньорско споразумение между Община Бургас и Община Камено за подготовка и съвместно изпълнение на проектно предложение по процедура BG16FFPR002-2.009 „Информационни кампании – БИТОВИ ОТПАДЪЦИ“.

